
Terrengløp – sesongen 2016
Terrengløp ble avviklet etter tradisjonell mal, med 6 løp før sommerferien og 6 løp etter, og i 2016 var vi tilbake på sedvanlig ukedag også, på tirsdager. Annonsering av løpene ble gjort via hjemmesiden og via Facebook-siden, og vi videreførte også muligheten for online-påmelding. 
Deltakerantallet steg litt sett opp mot de siste årene, med et snitt på 79 løpere på hvert løp, og totalt 951 starter i løpet av hele sesongen. Det er aldersklassene 4-9 år som har flest deltakere, mens det knapt er deltakere eldre enn 11 år i jenteklassene og eldre enn 13 år i gutteklassene. 
Terrengløpene er og skal fremdeles være et rimelig lavterskeltilbud, der man kan komme som man er og delta enten ambisjonsnivået er høyt eller lavt. Det springes i skjørt og fine sko, i fotballsko, direkte fra trening eller kamp, i olabukser eller shorts, eller i oppdatert treningstøy og fancy joggesko. 
Premieutdeling på Kilde skole fulgte også tradisjonell mal, med premier i fleng, loddsalg, høye stemmer, brus og kaker. 
Arrangørstaben har vært stabil dette året også, med hovedvekt to familier og den alltid tilstedeværende tidtakersjefen. Det gjøres oppmerksom på at styret for 2017 antakelig må finne nye deltakere i arrangørstaben.

Moelv, 10. oktober 2016

